Aplaudim també els nens i nenes!
Núria Albertí i Toni Xuclà creen una cançó per homenatjar la canalla en temps de confinament
En un temps en què s’estan creant cançons sobre el confinament, Toni Xuclà ha musicat un poema de l’escriptora Núria Albertí per homenatjar els nens i les nenes que fa setmanes que s'estan a casa sense poder sortir al carrer. “Volia dedicar un poema als nens i les nenes que estan tots aquests dies sense sortir de casa. Ni tan sols per comprar o tirar la brossa, com fem els grans. I que parlés de tot el que aquests campions estan fent: cabanes sota les taules, còmics, deures, aprendre a netejar i cuinar… Crec que es mereixen un aplaudiment”, explica Albertí.
Per la seva banda, Toni Xuclà ha coordinat la gravació amb les cantants del disc De poetes, cançonetes: Mireia Zamora i Laia Badrenas, amb la col·laboració de La Cris, que també actua a l’espectacle en directe, i de Victòria Copoví. Tota la producció s’ha fet en xarxa els dies de confinament, amb els artistes i el suport de Clara Xuclà des de Zink in Films.
Per nenes i nens aplaudiments Toni Xuclà
Valentí Gubianes, que ja va crear la imatge de De poetes, cançonetes, també s’ha afegit a la iniciativa i ha fet una il·lustració de l’esdeveniment. Recupera els personatges de la Rima, la Zoe i el Red, als quals, després de Dia de platja, veiem com passen els dies de confinament llegint, cuinant, ballant i imaginant mil aventures.
En aquesta pàgina trobareu la lletra per cantar la cançó i els acords per guitarra, piano i ukelele. Si voleu us podeu descarregar el karaoke per fer la vostra interpretació. Els autors us conviden a cantar, tocar, fer karaokes i compartir les vostres versions a les xarxes amb l'etiqueta #pernenesinensaplaudiments.